1.9.2023
SL
Uradni list Evropske unije
C 312/73
(27)
V programu stabilnosti za leto 2023 je opisana srednjeročna fiskalna usmeritev do leta 2026.
V skladu s programom stabilnosti za leto 2023 naj bi se primanjkljaj sektorja država zmanjšal na 0,5 % BDP v letu 2025 in na 0,1 % do leta 2026.
Primanjkljaj sektorja država naj bi torej v programskem obdobju ostal pod 3 % BDP.
Glede na program stabilnosti za leto 2023 naj bi se dolg sektorja država kot odstotek BDP zmanjšal s 150,8 % konec leta 2024 na 135,2 % do konca leta 2026.
(28)
Spremembe okvira davčne politike Grčije na podlagi dobrih praks in reform, izvedenih v sklopu načrta za okrevanje in odpornost, bi lahko pomagale pri odpravi naložbene vrzeli.
Natančneje, z uvedbo širšega sistema za vnaprejšnja davčna stališča bi se lahko okrepila pravna varnost za vlagatelje in povečala sedanja prizadevanja za poenostavitev davčnega sistema.
Tudi pregled davčnega sistema bi lahko prispeval k povečanju davčne osnove za samozaposlene in podpiranju naložb.
Izpolnjevanje davčnih obveznosti bi se lahko izboljšalo z razširitvijo uporabe elektronskih plačil in večjo uporabo informacij, ki izvirajo iz elektronskih plačil, zlasti ob upoštevanju nedavnih dokazov o vse večjih razlikah med prijavljenimi nizkimi dohodki in očitno hitro rastočimi prihodki samozaposlenih.
Zlasti bi se lahko v ta namen bolje uporabile informacije, ki izvirajo iz elektronskih plačil za ciljne poklice.
K temu cilju naj bi prispevala digitalna preobrazba neodvisne agencije za javne prihodke.
Vendar je bistveno, da se operativna avtonomija te agencije pri upravljanju in razvoju človeških virov in infrastrukture IT glede na trenutne izzive za davčne sisteme po vsem svetu še poveča.
(29)
Grčija še naprej sprejema ukrepe za posodobitev javne uprave, vendar ostaja njena splošna uspešnost razmeroma nizka.
Velikost in stroški javne uprave so po znatni prilagoditvi po letu 2010 na splošno usklajeni s povprečjem Unije.
Plačna masa v Grčiji je v letu 2022 ostala nespremenjena in je znašala 10,8 % BDP, kar je nekoliko nad povprečjem Unije (10,2 % BDP).
Zagotavljanje nadaljnje uporabe enotne plačne lestvice ob ohranjanju trenutnega števila zaposlenih z nadaljnjo uporabo pravila „eden noter, eden ven“ za stalne uslužbence in zgornje meje za začasne uslužbence, uvedene leta 2022, bo ključnega pomena za ohranitev teh dosežkov.
Načrt za okrevanje in odpornost vsebuje ukrepe za izboljšanje učinkovitosti javne uprave s posebnim poudarkom na izboljšanju njenih digitalnih storitev.
Hkrati pa privabljanje in ohranjanje visoko usposobljenega osebja ostaja izziv.
To bi bilo mogoče obravnavati na strukturiran način, in sicer s posebnimi plačnimi lestvicami ali lestvicami dodatnih prejemkov za določena delovna mesta ali organe ter z natančno opredeljenim sistemom nadomestil, uvedenim kot sestavni del novega sistema upravljanja človeških virov, pri tem pa ohranjati enotno plačno lestvico in skupni obseg plačne mase.
(30)
V skladu s členom 19(3), točka (b), Uredbe (EU) 2021/241 in merilom 2.2 iz Priloge V k Uredbi načrt za okre­ vanje in odpornost vključuje obsežen nabor reform in naložb, ki se vzajemno krepijo in ki jih je treba izvesti do leta 2026.
Grški načrt za okrevanje in odpornost se za zdaj dobro izvaja.
V prihodnje bo pomembno ohraniti zagon pri izvajanju.
Grčija je predložila tri zahtevke za plačilo (16) za nepovratno finančno podporo in dva zahtevka za plačilo za podporo v obliki posojila, ki ustrezajo 85 mejnikom in ciljem iz načrta.
Doslej je prejela skupno izplačilo v višini 7 126 milijonov EUR (17).
V skladu s členom 14(6) Uredbe (EU) 2021/241 je Grčija 29. marca 2023 izrazila namero, da v okviru mehanizma za okrevanje in odpornost zaprosi za 5 000 milijonov EUR dodatne podpore v obliki posojila.
Svoj načrt je začela odločno izvajati ter je vzpostavila sistem upravljanja in nadzora za spremljanje in usklajevanje pravočasnega dokončanja reform in naložb.
V prihodnje bo treba ta prizadevanja glede na veliko število reform in naložb, katerih izvedba se načrtuje, ohraniti in še okrepiti, zlasti ker bo za dokončanje več teh reform in naložb potreben pravočasen napredek pri različnih pripravljalnih ukrepih, vključno s postopki javnega naročanja.
Nadaljnje izvajanje načrta je odvisno od upravne zmogljivosti dodeljenih izvajalskih organov, vključno z regionalno in lokalno upravo, in njihove zmogljivosti za izvajanje.
Hitra vključitev novega poglavja REPowerEU v načrt za okrevanje in odpornost bo omogočila financiranje dodatnih reform in naložb v podporo strateškim ciljem Grčije na področju energije in zelenega prehoda.
Sistematično in učinkovito vključevanje lokalnih in regionalnih organov, socialnih partnerjev in drugih ustreznih deležnikov ostaja pomembno za uspešno izvajanje načrta za okrevanje in odpornost ter drugih ekonomskih politik in politik zaposlovanja, ki presegajo načrt, da se zagotovi široko prevzemanje odgovornosti za celoten program politik.
(16) Grčija je tretji zahtevek za plačilo nepovratnih sredstev predložila 16. maja 2023, ocena Komisije pa še ni končana.
(17) Kar zadeva nepovratna sredstva, izplačani zneski za nepovratno finančno podporo (brez predhodnega financiranja) znašajo 3 436 milijonov EUR, izplačani zneski za podporo v obliki posojila (brez predhodnega financiranja) pa 3 690 milijonov EUR.